《杂曲歌辞。行路难》
唐代·李颀

汉家名臣杨德祖，四代五公享茅土。父兄子弟绾银黄，

跃马鸣珂朝建章。火浣单衣绣方领，茱萸锦带玉盘囊。

宾客填街复满坐，片言出口生辉光。世人逐势争奔走，

沥胆隳肝惟恐后。当时一顾生青云，自谓生死长随君。

一朝谢病还乡里，穷巷苍茫绝知己。秋风落叶闭重门，

昨日论交竟谁是。薄俗嗟嗟难重陈，深山麋鹿下为邻。

鲁连所以蹈沧海，古往今来称达人。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。